Seg wass-nni, taqcict tettɛassa axxam nettat d waggur, tettɛawan-it di ccɣel n uxxam, ma d ḥdac-nni-nniḍen ttruḥun ɣer teẓgi, ṭṭafaren iwtal n lexla, tiɣzalin, ifrax d yetbiren, ttawin-d ayen i d-seyyden ɣer uxxam. Taqcict ad d-tejmeɛ isɣaren i ilaqen i usewwi n wayen i d-ṭṭfen, ad d-tnadi imɣan i tezmer ad tessew, imir ad tecɛel times, yal mi ara d-uɣalen watmaten ɣer uxxam ttafen-d lqut ihegga. Taqcict teqɛed akk aɛecciw, tɣum akk imṭerḥen s llidrat timellalin akken ad d-tesbeggen d akken tettidir di talwit d lehna akked watmaten-is.